KIRJALLINEN KYSYMYS E-0060/03 esittäjä(t): Camilo Nogueira Román (Verts/ALE) neuvostolle. Euroopan vesillä tapahtuvien öljyvahinkojen korvausrahaston perustamista koskevan komission ja Euroopan parlamentin ehdotuksen torjuminen.



Virallinen lehti nro 280 E , 21/11/2003 s. 0035 - 0036



KIRJALLINEN KYSYMYS E-0060/03 esittäjä(t): Camilo Nogueira Román (Verts/ALE) neuvostolle (22. tammikuuta 2003) Aihe: Euroopan vesillä tapahtuvien öljyvahinkojen korvausrahaston perustamista koskevan komission ja Euroopan parlamentin ehdotuksen torjuminen Prestige-aluksen haaksirikon aiheuttama katastrofi Galician rannikolla osoittaa entistä selvemmin, kuinka vakava asia on se, että neuvosto on torjunut komission ja Euroopan parlamentin ehdotuksen Euroopan vesillä tapahtuvien öljyvahinkojen korvausrahaston (COPE-rahasto) perustamisesta. Jopa Kööpenhaminassa kokoontunut Eurooppa-neuvosto, johon myös Espanjan pääministeri Aznar osallistui, oli tästä asiasta samaa mieltä, samaan aikaan kun kalastajat ja vapaaehtoiset puhdistivat öljyn saastuttamia rantoja käsin. Siirtämällä tätä asiaa koskevan päätöksenteon kansainväliselle merenkulkujärjestölle neuvosto toimi vastoin eurooppalaisen yhteiskunnan ja erityisesti Galician etua. Mitkä ovat tämän kansalaisille käsittämättömän päätöksen perusteet? Vastaus (21. heinäkuuta 2003) Ei ole oikein sanoa, että neuvosto olisi hylännyt komission ehdotuksen COPE-rahaston perustamisesta. Kuten joulukuussa 2000 kokoontuneen neuvoston päätelmistä voitiin lukea, Erika-aluksen onnettomuuden jälkeen oltiin yleisesti yhtä mieltä siitä, että nykyisen vastuu- ja korvausjärjestelmän tarjoama öljyvahinkojen korvaustaso ei ole riittävä. Näin ollen komissio teki Erika II -kokonaisratkaisun puitteissa ehdotuksen, jonka tarkoituksena oli perustaa EU:n täydentävä korvausrahasto. Huhtikuussa 2001 kokoontunut neuvosto (liikenne, televiestintä) kannatti yhteistä lähestymistapaa kansainvälisen merenkulkujärjestön puitteissa parhaana tapana päästä tavoitteeseen, joka asetettiin edellä mainituissa neuvoston päätelmissä joulukuussa 2000, eli varmistaa asianmukainen ja mahdollisimman kattava korvausvastuu- ja vahingonkorvausjärjestelmä öljytuotteiden tai muiden vaarallisten ja ympäristöä pilaavien aineiden merikuljetuksista aiheutuvien vahinkojen varalta. Yhteisessä lähestymistavassa korostettiin, että IMOn kanssa olisi päästävä sopimukseen mahdollisimman pian, mieluummin vuoteen 2003 mennessä. Asiassa on edistytty hyvin IMOn puitteissa, ja asiaa koskeva diplomaattikonferenssi on suunniteltu pidettäväksi toukokuussa 2003. Neuvosto (liikenne, televiestintä, energia) antoi 6. joulukuuta 2002 päätelmät alusturvallisuudesta ja pilaantumisen ehkäisemisestä. Muiden toimenpiteiden ohella neuvosto sitoutui tarkastelemaan välittömästi komission ehdotusta asetukseksi rahaston perustamisesta Euroopan vesillä sattuneiden öljyvahinkojen korvaamiseksi. Jos IMO ei perusta öljyvahinkojen lisäkorvausrahastoa, neuvosto sitoutuu pitämään tavoitteenaan kyseisen rahaston perustamista ennen vuoden 2003 loppua. Neuvosto (maatalous ja kalastus) reagoi lisäksi Prestige-aluksen uppoamiseen Galician rannikolla sekä ekologisten ja taloudellisten vahinkojen korvaamisen aiheuttamiin kysymyksiin, erityisesti Pohjois-Espanjan osalta, ja se hyväksyi 20. joulukuuta 2002 poikkeukselliset tukitoimenpiteet täydentämään toimia, jotka toteutetaan korvausten myöntämiseksi rakennerahastojen interventioiden yhteydessä Espanjassa Prestige-säiliöaluksen onnettomuuden aiheuttamista öljyvuodoista kärsineelle alalle.